## Zakon o upravnoj inspekciji

### NN 63/2008 (2.6.2008.), Zakon o upravnoj inspekciji

# HRVATSKI SABOR

**2123**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O UPRAVNOJ INSPEKCIJI

Proglašavam Zakon o upravnoj inspekciji, kojega je Hrvatski sabor donio na
sjednici 21. svibnja 2008. godine.

Klasa: 011-01/08-01/51
Urbroj: 71-05-03/1-08-2
Zagreb, 27. svibnja 2008.

Presjednik
Republike Hrvatske
**Stjepan Mesić**, v. r.

## ZAKON

### O UPRAVNOJ INSPEKCIJI

OPĆE ODREDBE

Članak 1.

Ovim se Zakonom uređuju ustrojstvo, poslovi, način rada, prava i dužnosti
upravne inspekcije.

Članak 2.

(1) Upravna inspekcija provodi inspekcijski nadzor vezan uz provedbu zakona i
drugih propisa kojima se uređuje sustav, ustrojstvo i način rada tijela državne
uprave, tijela jedinica lokalne i područne (regionalne) samouprave, službenički
odnosi u tijelima državne uprave, drugim državnim tijelima i upravnim tijelima
jedinica lokalne i područne (regionalne) samouprave, nadzire rješavanje o
pravima i pravnim interesima fizičkih i pravnih osoba, osiguranje javnosti rada
tijela državne uprave i tijela jedinica lokalne i područne (regionalne)
samouprave. Upravna inspekcija provodi inspekcijski nadzor i u slučajevima
utvrđenim posebnim zakonom.
(2) Upravna inspekcija postupa po predstavkama podnijetim radi osiguranja
ostvarivanja ili zaštite prava građana i pravnih osoba pred tijelima državne
uprave, drugim državnim tijelima i tijelima jedinica lokalne i područne
(regionalne) samouprave i pravnim osobama s javnim ovlastima, ukoliko nadzor nad
ostvarivanjem tih prava nije zakonom povjeren drugoj inspekciji.

Članak 3.

Upravna inspekcija, u obavljanju poslova iz svog djelokruga, surađuje s tijelima
državne uprave, a osobito s inspekcijskim službama, radi usklađivanja planova
rada, razmjene podataka i iskustava, s ciljem osiguranja provedbe obuhvatnijih i
učinkovitijih inspekcijskih nadzora.

USTROJSTVO

Članak 4.

(1) Upravna inspekcija ustrojava se kao samostalna ustrojstvena jedinica u
središnjem tijelu državne uprave nadležnom za sustav i ustrojstvo državne
uprave, lokalne i područne (regionalne) samouprave i službeničke odnose.
(2) Uredbom Vlade Republike Hrvatske mogu se osnovati područne jedinice ili
urediti obavljanje dijela poslova iz djelokruga upravne inspekcije putem
samostalnih izvršitelja izvan sjedišta središnjeg tijela iz stavka 1. ovoga
članka.

Članak 5.

(1) Poslove upravne inspekcije obavljaju: glavni upravni inspektor, viši upravni
inspektor – specijalist, viši upravni inspektor i upravni inspektor (u daljnjem
tekstu: upravni inspektor).
(2) Ustrojstvenom jedinicom iz članka 4. stavka 1. ovoga Zakona upravlja čelnik
ustrojstvene jedinice (u daljnjem tekstu: čelnik upravne inspekcije).
(3) Čelnik upravne inspekcije mora ispunjavati uvjete propisane člankom 6.
stavkom 1. ovoga Zakona.

Članak 6.

(1) Poslove glavnoga upravnog inspektora može obavljati državni službenik sa
završenim sveučilišnim diplomskim studijem pravne struke, 10 godina radnog
iskustva na poslovima provedbe ili nadzora nad provedbom zakona i drugih
propisa, od čega 4 godine na najsloženijim poslovima inspekcijskog ili upravnog
nadzora i položenim državnim stručnim ispitom.
(2) Poslove višega upravnog inspektora – specijaliste može obavljati državni
službenik sa završenim sveučilišnim diplomskim studijem pravne struke, 8 godina
radnog iskustva na poslovima provedbe ili nadzora nad provedbom zakona i drugih
propisa, od čega 3 godine na najsloženijim poslovima inspekcijskog ili upravnog
nadzora i položenim državnim stručnim ispitom.
(3) Poslove višega upravnog inspektora može obavljati državni službenik sa
završenim sveučilišnim diplomskim studijem pravne struke, 5 godina radnog
iskustva na poslovima provedbe ili nadzora nad provedbom zakona i drugih
propisa, od čega jednu godinu na najsloženijim poslovima inspekcijskog ili
upravnog nadzora i položenim državnim stručnim ispitom.
(4) Poslove upravnog inspektora može obavljati državni službenik sa završenim
sveučilišnim diplomskim studijem pravne struke, 3 godine radnog iskustva na
poslovima provedbe ili nadzora nad provedbom zakona i drugih propisa i položenim
državnim stručnim ispitom.

Članak 7.

(1) Upravni inspektor u provedbi nadzora samostalan je u radu.
(2) Nitko ne smije korištenjem službenog položaja ili na drugi način
onemogućavati ili ometati upravnog inspektora u obavljanju nadzora i poduzimanju
mjera i radnji za koje je ovlašten.

Članak 8.

(1) Upravni inspektor ima službenu iskaznicu kojom dokazuje svoje službeno
svojstvo, identitet, prava i dužnosti.
(2) Obrazac i sadržaj službene iskaznice i upisnika o izdanim službenim
iskaznicama propisuje pravilnikom čelnik tijela državne uprave iz članka 4.
stavka 1. ovoga Zakona (u daljnjem tekstu: čelnik tijela).

POSLOVI UPRAVNE INSPEKCIJE

Članak 9.

Upravna inspekcija u provedbi nadzora nad primjenom propisa kojima se uređuje
sustav državne uprave nadzire osobito:
1. usklađenost unutarnjeg ustrojstva s propisima i općim aktima,
2. propisano radno vrijeme, uredovne dane i druga pitanja kojima se osigurava
učinkovito ostvarivanje i zaštita prava građana i pravnih osoba pred tijelima
državne uprave,
3. osiguranje javnosti rada tijela državne uprave,
4. omogućavanje podnošenja prigovora i pritužbi na rad tijela državne uprave,
osiguranje postupanja po istim te dobivanje odgovora po podnesenom prigovoru,
odnosno pritužbi.

Članak 10.

Upravna inspekcija u provedbi nadzora nad primjenom propisa kojima se uređuje
sustav lokalne i područne (regionalne) samouprave nadzire osobito:
1. usklađenost unutarnjeg ustrojstva sa propisima i općim aktima,
2. osiguranje javnosti rada tijela jedinica lokalne i područne (regionalne)
samouprave,
3. omogućavanje podnošenja prigovora i pritužbi na rad tijela lokalne i područne
(regionalne) samouprave, osiguranje postupanja po istim te dobivanja odgovora po
podnesenom prigovoru, odnosno pritužbi,
4. propisano radno vrijeme, uredovne dane i druga pitanja kojima se osigurava
učinkovito ostvarivanje i zaštita prava građana i pravnih osoba pred tijelima
jedinica lokalne i područne (regionalne) samouprave.

Članak 11.

Upravna inspekcija u provedbi nadzora nad primjenom zakona i drugih propisa
kojima se uređuju službenički odnosi u tijelima državne uprave, drugim državnim
tijelima i tijelima jedinica lokalne i područne (regionalne) samouprave nadzire
osobito:
1. osiguranje uvjeta za ostvarivanje temeljnih prava i dužnosti službenika,
2. zakonitost postupka prijma u službu i rasporeda na radno mjesto,
3. zakonitost rješenja kojima se odlučuje o pravima i obvezama službenika
tijekom službe,
4. postupak i zakonitost rješenja o prestanku službe,
5. postupanje u slučaju ispunjenja pretpostavki za prestanak službe po sili
zakona,
6. izvršenje sudskih odluka od strane čelnika nadziranih tijela.

Članak 12.

Upravna inspekcija u provedbi nadzora nad primjenom propisa kojima se uređuje
opći upravni postupak i posebni upravni postupci od strane tijela državne
uprave, tijela jedinica lokalne i područne (regionalne) samouprave te pravnih
osobama s javnim ovlastima nadzire osobito:
1. ovlaštenja službenika za poduzimanje radnji u postupku do donošenja rješenja
i za donošenje rješenja,
2. pravilnost primjene postupovnih odredbi u postupku do donošenja rješenja i u
postupku povodom podnijetoga pravnog lijeka,
3. poduzimanje radnji i rješavanje upravnih stvari u propisanim rokovima,
4. formalnu ispravnost akata u upravnom postupku,
5. pružanje pravne pomoći strankama,
6. provođenje postupka ovrhe upravnih akata,
7. poduzimanje radnji u vezi s pokrenutim upravnim sporom.

Članak 13.

Upravna inspekcija provodi nadzor nad primjenom:
1. propisa o uredskom poslovanju,
2. propisa o pravu na pristup informacijama,
3. propisa o sadržaju naziva tijela državne uprave, tijela jedinica lokalne i
područne (regionalne) samouprave te uporabu propisanih obilježja i simbola,
4. propisa o pečatima i žigovima s grbom Republike Hrvatske, te drugih propisa
kojima se uređuje način rada tijela državne uprave, tijela jedinica lokalne i
područne (regionalne) samouprave i pravnih osoba s javnim ovlastima.

NAČIN RADA

Članak 14.

(1) Inspekcijski nadzor provodi se u skladu s godišnjim planom rada upravne
inspekcije kojeg, na prijedlog čelnika upravne inspekcije, donosi čelnik tijela
do kraja kalendarske godine za narednu godinu.
(2) Iznimno od stavka 1. ovoga članka, inspekcijski nadzor može se provesti
izvan godišnjeg plana rada upravne inspekcije, u slučaju izvanrednih okolnosti
ili na inicijativu drugih tijela državne vlasti odnosno podnositelja predstavke,
o čemu odluku donosi čelnik upravne inspekcije, uz suglasnost čelnika tijela.

Članak 15.

Inspekcijski nadzor provodi se kao:
1. neposredni inspekcijski nadzor, izravnim uvidom u opće i pojedinačne akte u
nadziranom tijelu, kao i u uvjete i način rada nadziranog tijela,
2. posredni inspekcijski nadzor, izravnim uvidom u dostavljene podatke i
dokumentaciju.

Članak 16.

(1) Upravni inspektor dužan je o provedbi neposrednoga inspekcijskog nadzora
obavijestiti čelnika tijela u kojem će se provesti inspekcijski nadzor (u
daljnjem tekstu: čelnik nadziranog tijela), najkasnije 3 dana prije početka
nadzora.
(2) Iznimno od stavka 1. ovoga članka, upravni inspektor može obaviti
inspekcijski nadzor bez prethodne najave u slučaju postojanja razloga za hitno
postupanje.
(3) Čelnik nadziranog tijela dužan je omogućiti nesmetanu provedbu inspekcijskog
nadzora, što uključuje osiguranje radnog prostora za provedbu nadzora korištenje
tehničkih pomagala, spisa, evidencija i akata koji su predmet nadzora te
osiguranje uvida u uvjete rada službenika.
(4) Upravni inspektor može po potrebi u okviru provedbe nadzora uzimati izjave
čelnika nadziranih tijela ili drugih službenika.

Članak 17.

(1) Upravni inspektor ovlašten je u provedbi posrednoga inspekcijskog nadzora
pisano zatražiti dostavu izvješća, akata i druge potrebne dokumentacije te za
dostavu iste odrediti primjereni rok.
(2) Čelnik nadziranog tijela ili druga ovlaštena osoba dužna je postupiti po
traženju upravnog inspektora, kao i osigurati dostavu potpunih i točnih
podataka, a u slučaju nemogućnosti postupanja, pisano, bez odgađanja, dostaviti
očitovanje.

Članak 18.

(1) Nakon provedenoga inspekcijskog nadzora, upravni inspektor sastavlja
zapisnik o utvrđenim nezakonitostima, nepravilnostima i nedostacima u radu
nadziranog tijela.
(2) Zapisnik o inspekcijskom nadzoru iz stavka 1. ovoga članka (u daljnjem
tekstu: zapisnik) mora sadržavati:
1. činjenično stanje te povrede zakona i drugih propisa, nepravilnosti i
nedostatke u radu,
2. ocjenu stanja,
3. mjere kojima se naređuje otklanjanje utvrđenih nezakonitosti, te rok za
izvršenje naređenih mjera,
4. prijedloge za uklanjanje utvrđenih nepravilnosti i nedostataka u radu,
5. obvezu izvješćivanja upravne inspekcije o poduzetim mjerama,
6. pouku o pravu na prigovor.
(3) Upravni inspektor dužan je, ovisno o prirodi naređenih mjera, odrediti
primjeren rok za izvršenje istih.
(4) Ukoliko se prilikom provedbe inspekcijskog nadzora ne utvrde nezakonitosti,
nepravilnosti ili nedostaci u radu, o toj činjenici pisano će se obavijestiti
čelnik nadziranog tijela.

PRAVA I DUŽNOSTI UPRAVNOG INSPEKTORA

Članak 19.

Upravni inspektor zapisnikom može izreći sljedeće mjere:
1. narediti poduzimanje odgovarajućih mjera radi otklanjanja utvrđenih povreda
zakona i drugih propisa, nepravilnosti i nedostataka u radu nadziranog tijela,
2. zabraniti obavljanje radnji koje su poduzimane protivno zakonu ili drugom
propisu,
3. predložiti poduzimanje mjera u cilju otklanjanja nepravilnosti ili
nedostataka u radu,
4. predložiti poduzimanje mjera sa ciljem unapređenja rada nadziranog tijela.

Članak 20.

(1) Upravni inspektor zapisnikom može narediti:
1. usklađivanje organizacije i načina rada tijela s propisima,
2. donošenje i javnu objavu akata kojima se određuje radno vrijeme i uredovni
dani,
3. postupanje u zakonom propisanom roku u slučaju podnošenja prigovora ili
pritužbe na rad tijela,
4. poduzimanje radnji u svrhu osiguranja javnosti rada tijela prema posebnim
propisima,
5. stavljanje izvan snage nezakonitoga upravnog akta kojim se odlučuje o pravima
i obvezama iz službe te donošenje akta kojim se uređuje status službenika
sukladno zakonu,
6. donošenje akta o prestanku službe po sili zakona ukoliko su ispunjene
pretpostavke iz zakona,
7. postupanje po odlukama iz područja službeničkih odnosa donijetih od nadležnih
sudova i tijela nadležnog za postupanje po žalbama državnih i lokalnih
službenika,
8. otklanjanje nezakonitosti u provedbi upravnog postupka,
9. provedbu postupka ovrhe upravnog akta,
10. otklanjanje nepravilnosti ili nedostataka u primjeni propisa o uredskom
poslovanju i drugih propisa kojima se uređuje javnost i način rada nadziranih
tijela.
(2) Upravni inspektor zapisnikom može zabraniti:
1. rad službenika na radnom mjestu za koje ne ispunjava uvjete propisane zakonom
ili drugim propisom,
2. rad osobi zatečenoj u obavljanju službeničkih poslova iz djelokruga državnog
tijela na temelju ugovora o djelu,
3. rad osobi zatečenoj u obavljanju službeničkih poslova bez zakonitog akta o
prijmu u službu, odnosno rasporedu na radno mjesto,
4. rad službeniku koji ne ispunjava propisane uvjete za rješavanje, odnosno
vođenje upravnog postupka do donošenja rješenja.
(3) Upravni inspektor zapisnikom može predložiti:
1. pokretanje postupka radi otklanjanja utvrđenih nezakonitosti u upravnom
postupku, primjenom izvanrednoga pravnog lijeka,
2. pokretanje postupka zbog povrede službene dužnosti i postupka udaljenja iz
službe,
3. ukidanje ovlaštenja za rješavanje, odnosno vođenje upravnog postupka do
donošenja rješenja,
4. preispitivanje organizacije rada u cilju osiguranja upravnog rješavanja u
zakonom predviđenim rokovima,
5. poduzimanje drugih mjera s ciljem unapređenja rada nadziranog tijela.

Članak 21.

(1) Zapisnik se dostavlja čelniku nadziranog tijela.
(2) Zapisnik se može dostaviti i tijelu kojem, na temelju propisa o ustrojstvu
državne uprave, odnosno lokalne i područne (regionalne) samouprave, nadzirano
tijelo neposredno odgovara za rad i tijelu nadležnom za provedbu upravnog
nadzora.

PRIGOVOR NA ZAPISNIK

Članak 22.

(1) Protiv zapisnika čelnik nadziranog tijela može podnijeti prigovor u roku od
8 dana od dana primitka zapisnika.
(2) Prigovorom se može pobijati zapisnik radi:
1. nepotpuno ili pogrešno utvrđenog činjeničnog stanja, pogrešne primjene
propisa i na temelju toga izrečene mjere,
2. prekoračenja ovlasti u provedbi inspekcijskog nadzora od strane upravnog
inspektora.
(3) Povodom prigovora donosi se odluka o prigovoru na zapisnik (u daljnjem
tekstu: odluka).
(4) Odluka iz stavka 3. ovoga članka nije upravni akt.

Članak 23.

(1) Odluka se mora donijeti u roku od 30 dana od primitka prigovora.
(2) Prigovor odgađa obvezu postupanja po izrečenim mjerama do zaprimanja odluke.

POSTUPANJE PO PRIGOVORU

Članak 24.

(1) Prigovor podnijet protiv zapisnika upravnog inspektora iz razloga navedenih
u članku 22. stavku 2. točki 1. ovoga Zakona razmatra upravni inspektor koji je
obavio nadzor i izradio zapisnik. U slučaju osnovanosti prigovora upravni
inspektor će izmijeniti zapisnik u smislu navoda iz prigovora.
(2) Ukoliko upravni inspektor prigovor ocijeni u cijelosti ili djelomično
neosnovanim, prigovor će, uz očitovanje, dostaviti čelniku upravne inspekcije na
odlučivanje.
(3) Čelnik upravne inspekcije preispitat će prigovor i očitovanje, te je
ovlašten:
1. ukinuti ili izmijeniti izrečenu mjeru, ukoliko su navodi iz prigovora
osnovani,
2. odbiti prigovor.

Članak 25.

(1) Prigovor podnijet protiv zapisnika čelnika upravne inspekcije iz razloga
navedenih u članku 22. stavku 2. točki 1. ovoga Zakona razmatra čelnik upravne
inspekcije. U slučaju osnovanosti izmijeniti će zapisnik u smislu navoda iz
prigovora.
(2) Ukoliko čelnik upravne inspekcije prigovor ocijeni u cijelosti ili
djelomično neosnovanim, prigovor i zapisnik razmotrit će povjerenstvo
sastavljeno od 3 upravna inspektora, te predložiti rješenje čelniku tijela.
(3) Povjerenstvo iz stavka 2. ovoga članka imenuje čelnik tijela u svakom
pojedinom slučaju.
(4) U odlučivanju po prigovoru protiv zapisnika čelnika upravne inspekcije,
čelnik tijela ovlašten je:
1. ukinuti ili izmijeniti izrečenu mjeru ukoliko su navodi iz prigovora
osnovani, a sukladno mišljenju povjerenstva iz stavka 2. ovoga članka,
2. odbiti prigovor.

Članak 26.

(1) O prigovoru na zapisnik podnijetom iz razloga propisanih člankom 22. stavkom
2. točkom 2. ovoga Zakona odlučuje čelnik tijela.
(2) U postupanju po prigovoru čelnik tijela ovlašten je:
1. ukinuti izrečenu mjeru, ukoliko je inspektor izrekao istu izvan zakonskih
ovlasti,
2. odbiti prigovor.

KONTROLA IZVRŠENJA MJERA

Članak 27.

(1) Čelnik nadziranog tijela dužan je izvršiti izrečene mjere u roku koji je
određen zapisnikom.
(2) Čelnik nadziranog tijela dužan je u roku od 15 dana od isteka roka za
poduzimanje zapisnikom izrečenih mjera dostaviti upravnom inspektoru izvješće i
dokaze o izvršenju mjera.

Članak 28.

(1) Kontrolu izvršenja izrečenih mjera upravni inspektor obavlja u pravilu
posredno, pribavljanjem izvješća i dokaza o provedbi mjera.
(2) Kontrola izvršenja izrečenih mjera može se obaviti i neposrednim kontrolnim
inspekcijskim nadzorom, ako to zahtjeva priroda radnji koje se u izvršenju mjera
trebaju poduzeti, odnosno kada potrebu neposrednoga kontrolnog nadzora zbog
nedostataka u izvješću utvrdi upravni inspektor.

Članak 29.

Upravni inspektor obvezan je u slučaju neizvršenja mjere od strane nadziranog
tijela, izrečene radi uklanjanja nezakonitosti, izvijestiti:
1. Vladu Republike Hrvatske, ako mjere nisu izvršene od strane ministarstva,
središnjeg državnog ureda ili državne upravne organizacije čiji čelnik
neposredno odgovara Vladi,
2. središnje tijelo državne uprave koje provodi nadzor nad radom državne upravne
organizacije, sukladno zakonu,
3. središnje tijelo državne uprave nadležno za sustav i ustrojstvo državne
uprave, lokalne i područne (regionalne) samouprave, ako mjere nisu izvršene od
strane ureda državne uprave u županiji, odnosno tijela jedinica lokalne i
područne (regionalne) samouprave.

RJEŠAVANJE U UPRAVNOM POSTUPKU

Članak 30.

(1) Upravni inspektor provodi upravni postupak i donosi rješenja na temelju
ovlasti utvrđenih posebnim zakonom.
(2) Protiv rješenja upravnog inspektora iz stavka 1. ovoga članka žalba nije
dopuštena, ali se može pokrenuti upravni spor.

POSTUPANJE PO PREDSTAVKAMA

Članak 31.

(1) Upravna inspekcija postupa po predstavkama na rad tijela državne uprave,
drugih državnih tijela, tijela jedinica lokalne i područne (regionalne)
samouprave, te pravnih osoba u obavljanju javnih ovlasti, radi ostvarivanja
prava ili zaštite prava građana, odnosno pravnih osoba.
(2) Upravni inspektor dužan je razmotriti podnijetu predstavku.
(3) Ukoliko po razmatranju predstavke upravni inspektor ocijeni navode iznijete
u predstavci osnovanim, uz traženje izvješća ovlašten je uputiti upozorenje radi
hitnog uklanjanja mogućih nezakonitosti.
(4) Ako se u postupanju po predstavci utvrdi da su činjenice izložene u
predstavci točne, a otklanjanje nezakonitosti ili nepravilnosti zahtjeva
izricanje mjere, upravni inspektor će po službenoj dužnosti provesti
inspekcijski nadzor, na način i sukladno ovlastima iz ovoga Zakona.
(5) Upravni inspektor dužan je obavijestiti podnositelja predstavke o utvrđenim
činjenicama, odnosno poduzetim mjerama povodom predstavke.

INICIJATIVE ZA POSTUPANJE DRUGIH TIJELA

Članak 32.

(1) Ukoliko upravni inspektor ocijeni postojanje osnovane sumnje u počinjenje
kaznenog djela, počinjenje prekršaja ili povrede službene dužnosti, dužan je bez
odgađanja podnijeti kaznenu prijavu, inicijativu za podnošenje optužnog
prijedloga radi pokretanja prekršajnog postupka, te inicijativu za podnošenje
prijedloga radi pokretanja postupka zbog povrede službene dužnosti.
(2) Optužni prijedlog za pokretanje prekršajnog postupka, podnosi tijelo državne
uprave iz članka 4. stavka 1. ovoga Zakona.
(3) Ukoliko upravni inspektor prilikom provedbe nadzora utvrdi postojanje
pretpostavki za poništenje ili ukidanje upravnog akta donijetog od strane
nadziranog tijela, predložit će nadležnom tijelu provedbu postupka radi
poništenja odnosno ukidanja upravnog akta.

ODGOVORNOST UPRAVNOG INSPEKTORA

Članak 33.

Teške povrede službene dužnosti upravnog inspektora su i:
1. propuštanje poduzimanja, odnosno izricanja mjere ili radnje koje je po zakonu
ili drugom propisu bio dužan poduzeti,
2. prekoračenje ovlasti utvrđene zakonom ili drugim propisima,
3. ne donošenje odluke o prigovoru u roku iz članka 23. stavka 1. ovoga Zakona,
4. propuštanje izvješćivanja nadležnog tijela o neizvršenju naređenih mjera u
smislu članka 29. ovoga Zakona,
5. nepodnošenje inicijative za postupanje drugih tijela, u smislu članka 32.
ovoga Zakona.

KAZNENE ODREDBE

Članak 34.

Novčanom kaznom za prekršaj u iznosu od 2.000,00 do 10.000,00 kuna kaznit će se
odgovorna osoba u nadziranom tijelu ako:
1. upravnom inspektoru onemogući nesmetano obavljanje nadzora, odnosno ako u
određenom roku ne dostavi tražene podatke ili dostavi nepotpune, odnosno netočne
podatke (članak 16. stavak 3., članak 17. i članak 26.),
2. u roku određenom zapisnikom ne izvrši naređenu zabranu rada službeniku koji
ne ispunjava uvjete propisane zakonom i drugim propisom, nema zakoniti akt o
prijamu u službu i rasporedu na radno mjesto, odnosno zabranu rada osobi koja
obavlja službeničke poslove iz djelokruga tijela na temelju ugovora o djelu
(članak 20. stavak 2.),
3. ne donese rješenje o prestanku službe po sili zakona, kada su za to ispunjeni
uvjeti (članak 20. stavak 1. točka 6.),
4. u zapisnikom određenom roku ne otkloni nezakonitosti, nepravilnosti i
nedostatke utvrđene zapisnikom (članak 27.),
5. ne osigura provedbu ovrhe upravnog akta (članak 12. točka 6. i članak 20.
stavak 1. točka 9.).

PRIJELAZNE I ZAVRŠNE ODREDBE

Članak 35.

(1) Upravni inspektori zatečeni u obavljanju poslova upravne inspekcije na dan
stupanja na snagu ovoga Zakona, nastavljaju raditi na svojim dotadašnjim radnim
mjestima te zadržavaju prava iz službe do donošenja rješenja o rasporedu na
radna mjesta u skladu s propisima o unutarnjem ustrojstvu i unutarnjem redu
središnjeg tijela državne uprave iz članka 4. stavka 1. ovoga Zakona.
(2) Postupci inspekcijskog nadzora, započeti prije stupanja na snagu ovoga
Zakona, dovršit će se po odredbama Zakona o upravnoj inspekciji (»Narodne
novine«, br. 17/86., 47/90. i 26/93.).

Članak 36.

Vlada Republike Hrvatske će u roku od 60 dana od dana stupanja na snagu ovoga
Zakona uskladiti unutarnje ustrojstvo Središnjeg državnog ureda za upravu s
odredbama ovoga Zakona.

Članak 37.

(1) Pravilnik iz članka 8. stavka 2. ovoga Zakona čelnik tijela dužan je
donijeti u roku od 30 dana od dana stupanja na snagu ovoga Zakona.
(2) Do donošenja Pravilnika iz stavka 1. ovoga članka, primjenjivat će se
Pravilnik o iskaznici republičkog upravnog inspektora (»Narodne novine«, br.
66/91.).

Članak 38.

Stupanjem na snagu ovoga Zakona prestaje važiti Zakon o upravnoj inspekciji
(»Narodne novine«, br. 17/86., 47/90. i 26/93.).

Članak 39.

Ovaj Zakon stupa na snagu osmoga dana od dana objave u »Narodnim novinama«.

Klasa: 043-01/08-01/02
Zagreb, 21. svibnja 2008.

HRVATSKI SABOR
Predsjednik
Hrvatskoga sabora
**Luka Bebić**, v. r.

Zakon, NN 63/2008-2123
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)